ELŐTERJESZTÉS

**Szombathely Megyei Jogú Város Közgyűlésének 2018. szeptember 13-i ülésére**

**Javaslat a SZOVA Szombathelyi Vagyonhasznosító és Városgazdálkodási Nonprofit Zrt. 2018. I. félévi beszámolójának megtárgyalására**

Tájékoztatom a Tisztelt Közgyűlést, hogy a SZOVA Nonprofit Zrt. elkészítette a 2018. I. félévi gazdálkodásáról szóló beszámolót, amelyet az alábbiakban kívánok röviden ismertetni.

A társaság 2018. I. félévi üzemi eredménye 106.865 e Ft nyereség, adózás előtti eredménye 96.988 eFt nyereség. A kötvénytartozás átértékelésére félévkor nem került sor, ezért az eredménykimutatás nem tartalmazza a forint gyengüléséből eredő árfolyamveszteséget. A társaság bevételei 1 %-kal alacsonyabbak a tervezettnél, költség oldalon viszont megtakarítás mutatkozik, ezért a nyereség magasabb a tervezettnél.

A bevételek elmaradását az okozza, hogy az Aréna Savaria Sportcsarnok bérleti díjának, valamint a fizető parkolás üzemeltetési díjának tervezett emelésére az első félévben nem került sor. Az Aréna bérleti díjának, valamint az Önkormányzat által a SZOVA Nonprofit Zrt-nek fizetett üzemeltetési díjnak 2018. július 1. napjától történő emeléséről a Közgyűlés a 2018. évi költségvetési rendelet I. számú módosítása során határozott.

A fő bevételi forrást jelentő hulladékgazdálkodás helyzete érdemben nem változott a 2017. évi beszámolóban ismertetettekhez képest. A SZOMHULL Nonprofit Kft. alvállalkozójaként a társaság Szombathelyen, Jákon és Táplánszentkereszten látja el a közszolgáltatási feladatokat. Mivel a SZOMHULL Nonprofit Kft. az NHKV Zrt.-től csak jelentős késéssel jut hozzá a közszolgáltatás ellenértékéhez és a kifizetett összeg csak a tényleges költségek egy részére nyújt fedezetet, 2018. június 30-ig 900 millió Ft összegű követelés halmozódott fel a közszolgáltató társasággal szemben, ami azt jelenti, hogy a hulladékgazdálkodás költségeit más tevékenységek bevételeiből kell fedezni, ami jelenleg még nem jelent problémát. Időközben az NHKV Zrt. nagyrészt rendezte a SZOMHULL Kft. felé fennálló 2017. évi elmaradást, ami segítette a SZOVA Zrt. likviditási helyzetének stabilizálását.

2018. április 1-től a társaság 8 %-os béremelést hajtott végre, ezzel a munkavállalók átlagkeresete két év alatt 30 %-kal emelkedett. Ennek ellenére folyamatos probléma a létszámhiány, amely sok esetben már a szolgáltatások ellátását is veszélyezteti, másik következménye pedig a túlórák számának jelentős mértékű emelkedése.

Fontos előrelépések történtek az ingatlan-fejlesztési projektekben. Megkezdődött a Sárdi-ér utcai infrastruktúra-fejlesztés kivitelezése, a Szőllősi sétányon a lakásépítés és a fedett jégcsarnok építése is. A központi közszolgáltatói telephely és a szálloda építési engedélyt kapott, valamint lezajlott a Szabadidőközpontba tervezett lovas rendezvényközpont tervpályázati eljárása is.

**Összességében a társaság mérlegfőösszege 2018. év I. félévében 16.068.676 eFt, adózott eredménye 96.988 eFt.**

A társaság Igazgatóságának és Felügyelőbizottságának határozata az ülésen kerül ismertetésre.

Tájékoztatom a Tisztelt Közgyűlést, hogy a társaság 2018. I. féléves beszámolója terjedelmére való tekintettel nem kerül megküldésre papír alapon. A dokumentum elérhető és letölthető a [www.szombathely.hu](http://www.szombathely.hu) honlapon a „Közgyűlés / e-közgyűlés/ 2018” menüpont alatt.

Kérem a Tisztelt Közgyűlést, hogy az előterjesztést megtárgyalni, és a határozati javaslatban foglaltak szerint dönteni szíveskedjék.

**Szombathely, 2018. szeptember 5.**

**/: Dr. Puskás Tivadar :/**

**Határozati javaslat**

**…./2018. (IX. 13.) Kgy. sz. határozat**

A Közgyűlés megtárgyalta a SZOVA Zrt. 2018. I. félévi gazdálkodásáról készült beszámolót, és azt 16.068.676 eFt ezer forint mérlegfőösszeggel, 96.988 ezer forint adózott eredménnyel jóváhagyja.

**Felelős:** Dr. Puskás Tivadar polgármester

Illés Károly alpolgármester

Molnár Miklós alpolgármester

Dr. Károlyi Ákos jegyző

Dr. Németh Gábor, a társaság vezérigazgatója

(A végrehajtásért felelős:

Lakézi Gábor, a Városüzemeltetési Osztály vezetője)

**Határidő:** azonnal